
1.
Įžanga

EB sutarties 251 straipsnio 2 dalies trečios pastraipos c punkte nustatyta, kad Komisija turi pareikšti nuomonę dėl Europos Parlamento per antrąjį svarstymą pasiūlytų pakeitimų. Komisija šiame dokumente išdėsto savo nuomonę dėl Parlamento siūlomų pakeitimų. 

2.
Pagrindiniai faktai

	Pasiūlymai Europos Parlamentui ir Tarybai pateikti:

– dėl pasiūlymo COM(2006) 7 galutinis (dokumentas 2006/0008/COD)

– dėl pasiūlymo COM(2007) 376 galutinis (dokumentas 2007/0129 (COD))
	2006 m. sausio 24 d.

2007 m. liepos 3 d.

	Europos ekonomikos ir socialinių reikalų komiteto nuomonės pateikimo data:
	2006 m. spalio 26 d.

	Europos Parlamento nuomonės pateikimo (pirmasis svarstymas) data:
	2008 m. liepos 9 d.

	Iš dalies pakeisto pasiūlymo perdavimo data (COM(2008)648 galutinis) (2006/0008/COD)):
	2008 m. spalio 15 d.

	Bendrosios pozicijos priėmimo data:
	2008 m. gruodžio 17 d.

	Komisijos komunikato priėmimo data:
	2009 m. sausio 7 d.

	Po antrojo svarstymo Europos Parlamento nuomonės pateikimo (antrasis svarstymas) data:
	2009 m. balandžio 22 d.


3.
Pasiūlymo tikslas

2004 m. balandžio 29 d. Europos Parlamentas ir Taryba priėmė Reglamentą (EB) Nr. 883/2004
 dėl socialinės apsaugos sistemų koordinavimo, kuris pakeis Reglamentą (EEB) Nr. 1408/71
.

Gausiuose Reglamento 883/2004 prieduose išdėstomos atskiroms valstybėms narėms taikomos nuostatos. Priimant Reglamentą 883/2004 kai kurių šių priedų turinys nebuvo nustatytas. Todėl Reglamente 883/2004 nustatyta, kad jo II priedo (konvencijų nuostatos, galiojančios toliau), X priedo (specialios neįmokinės išmokos pinigais) ir XI priedo (specialios nuostatos dėl valstybių narių teisės aktų taikymo) turinys turėtų būti nustatytas iki reglamento taikymo dienos. Be to, kai kuriuos Reglamento 883/2004 priedus reikia pritaikyti siekiant atsižvelgti į valstybių narių, kurios į Europos Sąjungą įstojo po reglamento priėmimo, reikalavimus ir į naujausius pokyčius kitose valstybėse narėse.

Atsižvelgdama į tai, Komisija priėmė du pasiūlymus – 2006 m. sausio 24 d. ir 2007 m. liepos 3 d.:

– Europos Parlamento ir Tarybos reglamento, iš dalies keičiančio Reglamentą (EB) Nr. 883/2004 dėl socialinės apsaugos sistemų koordinavimo ir nustatančio XI priedo turinį, pasiūlymą;

– Europos Parlamento ir Tarybos reglamento, iš dalies keičiančio Reglamento (EB) Nr. 883/2004 dėl socialinės apsaugos sistemų koordinavimo priedus, pasiūlymą.

2008 m. spalio 15 d. Komisija pateikė iš dalies pakeistą pasiūlymą, kuriuo priėmė Europos Parlamento pakeitimą, pagal kurį abu pirminiai pasiūlymai sujungiami į vieną tekstą. Su pasiūlymu (2007/0129/COD) susijusios procedūros buvo atsisakyta, šio pasiūlymo turinį įtraukus į su pirmu pasiūlymu (2006/0008/COD) susijusią procedūrą.

XI priedo turinį nustatančio reglamento pasiūlyme išdėstytos papildomos taisyklės, susijusios su konkrečiais atskirų valstybių narių teisės aktų aspektais, siekiant užtikrinti sklandų Reglamento 883/2004 taikymą atitinkamose valstybėse narėse. Siekiant bendro supaprastinimo tikslo, pasiūlyme pateikiama mažiau įrašų nei atitinkamame šiuo metu galiojančio Reglamento (EEB) Nr. 1408/71 VI priede.

Reglamento 883/2004 II ir X priedų nuostatos atitinka Reglamento 1408/71 III ir IIa priedų nuostatas. Kitus priedus reikia papildyti siekiant atsižvelgti į valstybes nares, įstojusias į ES po Reglamento 883/2004 priėmimo. Kai kurių iš šių priedų nuostatos taip pat sutampa su Reglamento 1408/71 nuostatomis. Tačiau I priedo 1 dalies (išankstinės išlaikymo išmokos) ir III bei IV priedų (specialios sveikatos priežiūros išmokų taisyklės) nuostatos yra naujos. 

4.
Komisijos nuomonė dėl Europos Parlamento pakeitimų

4.1.
Pakeitimai, kuriems Komisija pritarė

Komisija pritaria visiems keturiems Parlamento pasiūlytiems pakeitimams.

Visi pakeitimai yra susiję su III priede pateikiamu valstybių narių, kurios kompetentingoje valstybėje narėje taiko „teisių į išmokas natūra apribojimą pasienio darbuotojų šeimų nariams“, sąrašu. Tekste numatyta peržiūrėti III priedą ne vėliau nei per 5 metus nuo reglamento įsigaliojimo. Visais atitinkamais keturiais pakeitimais (nauja konstatuojamoji dalis 7a, 1 straipsnio 7 punktas, 1 straipsnio 8 punktas ir 1 straipsnio 9 punkto ba dalis (nauja)) siekiama išaiškinti, kad iš esmės atliekant šį pervarstymą siekiama panaikinti III priedą, nebent būtų įtikinamų priežasčių, kodėl nereikėtų to daryti.
5.
Išvada

Atsižvelgdama į EB sutarties 250 straipsnio 2 dalį, Komisija iš dalies keičia pasiūlymą taip, kaip pirmiau išdėstyta.
�	OL L 166, 2004 4 30, pataisyta versija OL L 200, 2004 6 7, p. 1.


�	Tarybos reglamentas (EEB) Nr. 1408/71 dėl socialinės apsaugos sistemų taikymo pagal darbo sutartį dirbantiems asmenims, savarankiškai dirbantiems asmenims ir jų šeimos nariams, judantiems Bendrijoje, OL L 149, 1971 7 5, p. 2. 

